Медаль зэмылIэужьыгъуэу 7
Мы махуэхэм Налшык щекIуэкIащ цIыхухъухэмрэ цIыхубзхэмрэ мас-рестлингымкIэ я къэралпсо чемпионат. Ди республикэм и командэ къыхэхам абы медаль зэмылIэужьыгъуэу 7 къыщихьащ — жэзу 4, дыжьыну — 2, дыщэу — 1.
Зыхэта гупым нэхъ лъэщу къыщыщIэкIащ икIи чемпион хъуащ КъуэщIысокъуэ Кристинэ. Урысей Федерацэм и командэ къыхэхам и гъусэу ар щэкIуэгъуэм Якутск щекIуэкIыну дунейпсо чемпионатым хэтынущ. Чемпионыр егъасэ Токаревэ Наталье.
ЗымащIэкIэ КъуэщIысокъуэм къыкIэрыхуащ Хъущт Анзоррэ Кайгермазовэ Кристинэрэ. Абыхэм дыжьын медалхэр къахьащ икIи СНГ-м и чемпионатым, Къыргъызым щекIуэкIынум, хэтыну Iэмал къахукъуэкIащ.
Жэз медалхэр къызэрахьам къищынэмыщIауэ, Урысейм и командэ къыхэхам ирагъэблэгъащ Маргъущ Алан, БищIо Алим, Нэгъуей Астемыр (псори зыгъасэр Гъубж БетIалщ), Былымыхь Каринэ (зыгъасэр Унэж Владимирщ) сымэ.
ЖЫЛАСЭ Замир.
